text: Hund kvæstet af vildsvin
  15 december 2010 kl. 09.40
  Jagthunden Tira overlevede med nød og næppe mødet med et vildsvin nær den dansk-tyske grænse.
  Hundens ejer, Svend-Aage Kjær, Høruphav, fortæller, at hunden i går var løbet ind i et krat, hvor den mødte et vildsvin på omkring 150 kilo. De to dyr gik til angreb på hinanden, og hunden blev hårdt kvæstet.
  Dyrlæge Lars Kjær, Gråsten Dyrehospital, vurderede hundens chancer for at overleve til 50 procent, da han fik den på operationsbordet.
  - Men den overlevede. I dag er den lidt omtåget, så den skal nok ikke på jagt lige med det samme, siger dyrlægen.
  Svend-Aage Kjærs jagtkammerater forsøgte at få ram på vildsvinet, men det havde held til at stikke af.
  
  15 svin observeret
  Der har været 15 bekræftede observationer af vildsvin i Sønderjylland i år, og de er godt spredt ud over et større område:
  Et vildsvin, marts, Hønsnap Skov
  Et vildsvin, april, Vilsbæk
  To vildsvin, maj, Søgård Skov
  Et vildsvineso og 5 grise, august, Tønder
  Et vildsvin, oktober, Augustenborg landevej
  Et vildsvin, oktober, Barsø
  En orne kørt ned, november, Bov
  En orne kørt ned, november, Hokkerup
  En orne kørt ned, november, Skovby Haderslev
  En orne kørt ned Rødekro fredag
  To vildsvin Kollund lørdag
  To vildsvin Kelstrup tirsdag.
  Fire af de femten vildsvin blev kørt ned på vejene.
  